**LECTIO DIVINA**

**Ir-Raba’ Ħadd Matul is-Sena**

**(Sena B)**

**Mk 1,21-28**

**X’tagħlim ġdid mogħti bis-setgħa!**

**“... daħlu Kafarnahum. Malajr, f’jum is-Sibt, daħal fis-sinagoga u qagħad jgħallem.” (v. 21)**

Wara l-magħmudija u t-tiġrib fid-deżert, Ġesù jħalli r-raħal kwiet tiegħu ta’ Nazaret u jmur joqgħod Kafarnahum; belt ħajja matul ix-xatt tat-tramuntana tal-għadira tal-Galilija.

Is-sinagoga: post fejn normalment, fil-ġurnata tas-Sibt il-Lhud kienu jiltaqgħu għat-talb, il-qari u l-istudju tal-iskrittura. Kulħadd seta jqum bil-wieqfa, jaqra u jikkummenta t-test sagru (ara Lq 4,18). Hawn Ġesù jibda jwettaq il-missjoni tiegħu.

**“In-nies baqgħu mistagħġbin bil-mod tat-tagħlim tiegħu, għax beda jgħallimhom bħal wieħed li għandu s-setgħa, u mhux bħall-kittieba.” (v. 22)**

Tiġi nnotata mill-ewwel id-differenza bejn it-tagħlim ta’ Ġesù u dak tal-għalliema ta’ qablu. It-terminu “awtorità” użat minn Mark – użat mhux biss fil-Ġ.T. imma anke fl-A.T. – jindika attribut esklussiv ta’ Alla li hu l-ħallieq u l-Mulej tad-dinja. Id-differenza bejn Ġesù u l-oħrajn hi li Ġesù għandu fih din il-qawwa fil-kelma tiegħu i.e. l-awtorità li ġejja direttament minn Alla, għax hu Alla, u li din l-awtorità għandha l-iskop li teħles u ssalva lill-bniedem. Mentri dik tal-Iskribi (u Fariżej) kellha bħala skop prinċipali l-osservanza għamja tal-kmandamenti. Dan il-mod mhux talli ma jeħlisx lill-bniedem, talli aktar jassru. Barra minnhekk kien hemm ukoll in-nuqqas ta’ koerenza min-naħa tagħhom li din terġa kienet tagħmilhom inqas kredibbli.

**“Mela jkun hemm fis-sinagoga tagħhom raġel bi spirtu ħażin” (v. 23)**

Għal San Mark, is-setgħa li Alla ta lill-midluk tiegħu tidher mhux tant fil-kliem iżda l-aktar fl-għemil (ara Mk 1,14, Lq 4,18). Il-fatt li terz ta’ dan il-vanġelu huwa ddedikat lill-mirakli u sinjali oħra kif ukoll l-istess għażla li jagħmel Marku filli jippreżenta l-eżorċiżmu bħala l-ewwel miraklu ta’ Ġesù, dan kollu jikkonferma li Ġesù bil-preżenza tiegħu jikxef u jxejjen is-setgħat tal-ħażen.

L-ispirtu “ħażin”, “imniġġes” jew “ħażin” huwa msejjaħ hekk għaliex jikkonsisti f’komportament ta’ oppożizzjoni għal Alla u għalhekk jagħmel parti minn dik id-dinja tal-ħażen mifruda mill-qdusija ta’ Alla.

**“u qabad jgħajjat u jgħid: ‘Aħna x’għandna x’naqsmu, Ġesù ta’ Nazaret? Ġejt biex teqridna? Jien naf min int: Il-Qaddis ta’ Alla’” (v. 24)**

It-titlu mogħti lil Kristu “qaddis ta’ Alla”, u li f’Mark insibuh biss f’dan il-vers (ara ukoll Lq 4,34, Ġw 6,69), qatt qabel ma kien użat b’referenza għall-Messija.

“Aħna x’għandna x’naqsmu” hu dak l-istess vojt (distanza li tbiegħed u taqta’ l-konfini b’mod ċar) li jissemma fil-parabbola tal-għani u Lazzru (Lq 16,26). Il-preżenza u t-tagħlim “b’awtorità” (għax hu veru-integru) ta’ Ġesù hu ta’ theddida għall-preżenza tal-ispirti ħżiena (ara Lq 4,41)

**“Imma Ġesù kkmandah: ‘Iskot’, qallu, ‘u oħroġ minnu.’... u ħareġ minnu” (vv. 25-26)**

Għall-kmand sempliċi ta’ Ġesù l-ispirtu joħroġ mir-raġel li jerġa jieħu lura l-ħelsien ta’ ħajtu mill-idejn setgħana ta’ Alla. Sinjal ċar tal-verità fil-Kelma u fl-awtorità li kellu Ġesù. Sa issa “n-nies baqgħu mistagħġbin [biss] bil-mod ta’ tagħlim tiegħu” (v.21). Issa, dan is-sinjal jservi ta’ konferma (oħra) għall-impressjoni tagħhom.

**“U lkoll stagħġbu, u bdew jistaqsu lil xulxin u jgħidu: ‘Dan x’inhu? X’tagħlim ġdid mogħti bis-setgħa! Sa lill-ispirti ħżiena jikkmanda, u huma joqogħdu għalih! U l-fama tiegħu malajr xterdet... (vv. 27-28a)**

It-“tagħlim ġdid” (ara ukoll v. 21) ma kienx tant fl-iskrittura (l-istess skrittura kienet minn dejjem f’idejn l-Iskribi u l-Fariżej), imma kienet l-awtorità ta’ Kristu, għax ġejja minn Alla u hu Alla. Kristu hu konvint minn dak li qed jgħid u jgħallem u barra dan hu dejjem kien koerenti. Minkejja li kien fid-dinja, ir-relazzjoni tiegħu mal-Missier dejjem kienet perfetta u kontinwa.

L-istagħġib hu sinjal ta’ min hu affaxxinat b’dak li qed jara u għalhekk jixtieq jara u jsir jaf aktar (miftuh għal-verità) – il-kuntrarju ta’ min għandu qalbu iebsa, li dan tendenzjalment aktar jingħalaq fih innifsu, jilludi lilu nnifsu billi jagħlaq għajnejh u widnejh għall-verità (ara Mt 8,33; 10,22-25.42).

Il-verità u l-imħabba vera ta’ Kristu jikxfu l-egoiżmu ta’ qalb il-bniedem.

Hija l-għotja totali ta’ Kristu Ġesù fuq is-salib li tirbaħ u trebbaħ b’mod definit fuq il-ħażin.

*Meditatio*

* X’tip ta’ reazzjoni toħloq fija r-riflessjoni fuq il-Kelma t’Alla? Kemm inħossni affaxxinat minnha (nistagħġeb biha)?
* Fid-dawl tal-*lectio*, x’tip ta’ tagħlim ngħallem fil-pastorali? Qed inħalli lil Alla jitkellem hu?
* X’illużjonijiet jista’ jkun li għadhom jaħkmuni? X’qed nagħmel dwarhom?